Ke itumetse thata fa ke utlwa fa tautona a ne a baya phuthego pele molaetsa ka Setswana. Ke itse fa a ka se se dirise nako tsotlhe, fela jaaka bontsi jwa Batswana bo sa bue Setswana nako tsotlhe, mme re a mo akgola fa a se bua e bile a se bua ka botswerere. E le ruri “metsi ya re go kgoberega morago a itsheke” e bile molaetsa wa gagwe wa gore go busiwe dipelo dilo di boele meriting, re solofela o wetse mo mmung o o bongola e seng mo lokgarapaneng, wa tla wa selwa ke botswere. Re itse fa bangwe ba ne ba rile ba tsieditswe. Bangwe ba re: “Fa ba ne ba sa mo dika o ka bo a fetile ka tse di tsididi.” Le nna nka rialo ka re ke dikilwe, fa ke bona dilo di gotela. Mme re solofela fa Matomokoraga a tlaa ipopa a rarabolole kgang tsa bone.